SA verspringkampioen vir vier jaar geskorsLuvo Manyonga. (Foto: Christine Olsson/ TT News Agency/AFP) Suid-Afrika se verspringkampioen Luvo Manyonga is vir vier jaar geskors. Die internasionale vereniging van atletiekfederasies (IAAF) se atletiekintegriteitseenheid (AIU) het Luvo Manyonga, ŉ Olimpiese verspring-silwermedaljewenner, geskors nadat hy versuim het om te voldoen aan die kriteria waarvolgens atlete wat deel is van Wêreldatletiek se geregistreerde toetspoel die AIU moet ingelig van waar hul hulself bevind. Dit is sodat die AIU atlete sonder kennisgewing kan opspoor. Volgens die AIU het sy dissiplinêre tribunaal besluit die verbod is van 23 Desember 2020 van krag. Dit is Manyonga se tweede oortreding van Wêreldatletiek se reëls rakende die gebruik van verbode middels. Manyonga het op 26 November 2019 ŉ eerste toets misgeloop en het in 2020 nie akkurate inligting verskaf oor waar hy hom bevind het nie om twee ander toetse te ondergaan. Daar is vroeër vanjaar berig dat Atletiek Suid-Afrika ook bekommerd was oor Manyonga se doen en late. Dit nadat hy voorlopig deur AIU geskors is omdat hy drie opkikkertoetse binne 12 maande misgeloop het. Manyonga het in 2016 ŉ tweede plek by die Olimpiese Spele in Rio behaal en is die volgende jaar as die wêreldkampioen aangewys. Dit lyk egter onwaarskynlik dat hy vanjaar se Tokio-spele sal kan bywoon. Die 30-jarige Manyonga, die Afrika-rekordhouer in verspring, kan in die Internasionale Hof vir Sportarbitrasie (CAS), wat in Switserland gesetel is, teen sy skorsing appelleer.